Την τελευταία της πνοή άφησε μία 60χρονη πρώην συμβασιούχος, μητέρα 4 παιδιών στον Δήμο Ζωγράφου.

Σύμφωνα με πληροφορίες της aftodioikisi.gr, νεκρή είναι η 60χρονη Nτανιέλα Πρελορέντζου, μητέρα τεσσάρων παιδιών μεταξύ των οποίων ενός ΑΜΕΑ και μιας ανήλικης, πρώην συμβασιούχος, που είχε γίνει αορίστου χρόνου στον τομέα καθαριότητας του δήμου Ζωγράφου μετά από δικαστική απόφαση.

Συγκεκριμένα, η Ντανιέλα Πρελορέντζου την ώρα που είχε πάει στο αμαξοστάσιο του δήμου Ζωγράφου να αναλάβει την βάρδια της, λίγο μετά τα μεσάνυχτα της Παρασκευής προς Σάββατο, ένιωσε έντονο πόνο στο στήθος και αδιαθεσία. Αμέσως της πρόσφεραν τις πρώτες βοήθειες, ενώ παράλληλα κλήθηκε ασθενοφόρο.

Ωστόσο παρά τις προσπάθειες, στο νοσοκομείο που μεταφέρθηκε διαπιστώθηκε απλώς ο θάνατος της. Δεν έχουν ακόμη διακριβωθεί τα ακριβή αίτια του θανάτου της αλλά οι πρώτες ενδείξεις οδηγούν στο συμπέρασμα ότι πρόκειται για καρδιακό επεισόδιο.

Σύμφωνα με πληροφορίες τόσο ο δήμος Ζωγράφου όσο και ο Σύλλογος Εργαζομένων, έχουν σκοπό να βοηθήσουν με όλα τα μέσα την οικογένειά της.

Σε δηλώσεις της στην aftodioikisi.gr συντετριμμένη η πρόεδρος του Συλλόγου Εργαζομένων του δήμου Ζωγράφου Σταματία Τσουμέα εξέφρασε την λύπη της για το θάνατο «της αγαπημένης μας συναδέλφου, μόλις 60 ετών, που ήταν πάντα με το χαμόγελο στα χείλη και ποτέ δεν αρνιόταν οτιδήποτε της ζητούνταν από την υπηρεσία», προσθέτοντας ότι «ο Σύλλογος θα κάνει τα πάντα για να βοηθήσει την οικογένεία της».

Παράλληλα επισήμανε τις δυσκολίες του επαγγέλματος των εργατών καθαριότητας, ειδικά μετά την πολυήμερη απεργία για τους συμβασιούχους, τονίζοντας χαρακτηριστικά «Εμείς αφήσαμε τα σκουπίδια στους δρόμους για το δίκαιο του αγώνα των συναδέλφων μας, εμείς τώρα τα μαζεύουμε μέσα σε ιδιαίτερα δύσκολες συνθήκες».

Η ανακοίνωση του Δήμου Ζωγράφου

Τη βαθιά του θλίψη για τον άδικο χαμό της 60χρονης εξέφρασε με ανακοίνωσή του ο Δήμος Ζωγράφου.

Ολόκληρη η επιστολή του Δήμου Ζωγράφου:

«Η εξηνταδυάχρονη Ντανιέλλα Πρελορέντζου εργαζόταν ως οδοκαθαρίστρια στην υπηρεσία καθαριότητας του Δήμου Ζωγράφου. Μετά την αναστολή των κινητοποιήσεων της ΠΟΕ-ΟΤΑ, την Πέμπτη 29/06, η συγκεκριμένη υπάλληλος δούλεψε για πρώτη φορά την Παρασκευή 30/06, στις 6.30 π.μ μέχρι τις 9.30 π.μ συλλέγοντας τα σκουπίδια από τα καλαθάκια της λεωφόρου Παπάγου και η επόμενη βάρδια της ήταν τα ξημερώματα του Σαββάτου.

Στις 12.01 π.μ προσήλθε στην εργασία της. Πριν ξεκινήσει να δουλεύει, αισθάνθηκε αδιαθεσία. Αμέσως ειδοποιήθηκε το ΕΚΑΒ και έγινε η διακομιδή της στο νοσοκομείο Ευαγγελισμός όπου και διαπιστώθηκε ο θάνατός της.

Στο πλευρό της βρίσκονταν συνεχώς η δήμαρχος και οι συνάδελφοι της. Θα γίνει νεκροψία για να εξακριβωθούν τα ακριβή αίτια θανάτου.

Συλλυπητήρια στην οικογένεια και στους οικείους της. Η διοίκηση του Δήμου θα σταθεί στο πλευρό της οικογένειας».

Πηγή: autodioikisi.gr